Twee in hof oor Thabo Bester-sageZolile Sekeleni (links) en Senohe Matsoara (regs). (Foto: Becker Semela/GroundUp) Deur Becker Semela, GroundUp ŉ Voormalige bewaarder van die Mangaung-gevangenis en die pa van die dokter wat glo die reeksverkragter en veroordeelde moordenaar Thabo Bester help ontsnap het, het Dinsdag in die hof verskyn. Zolile Sekeleni (65), die pa van Bester se vriendin dr. Nandipha Magudumana, en Senohe Matsoara (39) het vlugtig in die Bloemfonteinse landdroshof verskyn vir hulle beweerde betrokkenheid by die saak. Aanklagte van moord, dwarsboming van die gereg en medepligtigheid staar die twee beskuldigdes in die gesig. Sekeleni staan ook tereg op aanklagte van bedrog, terwyl Matsoara van brandstigting verdink word. Die saak is tot 17 April uitgestel wanneer Sekeleni en Matsoara aansoek om borgtog kan doen. Die staatsaanklaer in die saak het daarop aangedring dat die verdagtes apart aangehou word tot hulle volgende verskyning. Die landdros het die versoek toegestaan en Sekeleni is na die Bainsvlei-polisiestasie gevat, terwyl Matsoara by die Brandfort- korrektiewe sentrum aangehou word. Luidens die amptelike klagstaat word die beskuldigdes daarvan aangekla dat hulle ŉ persoon in Maart verlede jaar in die Mangaung-distrik van die Vrystaat vermoor het. Bester het in Mei verlede jaar uit die Mangaung-maksimumveiligheidsgevangenis in Bloemfontein ontsnap, wat tot onlangs jare lank deur die multinasionale veiligheidsmaatskappy G4S bestuur is. Hoewel daar aanvanklik gedink is dat hy in ŉ brand in sy sel omgekom het, het dit intussen aan die lig gekom dat die liggaam van ŉ onbekende man by die sel ingebring en aan die brand gesteek is. Dit terwyl Bester ontsnap het. GroundUp verneem dat Matsoara, destyds ŉ werknemer van G4S, die aand van Bester se ontsnapping in sy selblok aan diens was. Hy is kort ná die brand geskors en in September verlede jaar die trekpas gegee. Dae ná die brand het Magudumana glo probeer om die verkoolde liggaam van die onbekende man by ŉ lykshuis af te haal. Sy het glo aangevoer dat sy in ŉ romantiese verhouding met die oorledene was – wat toe na verneem Bester was. Die polisie het egter op die liggaam beslag gelê, waarna sy die hof genader en beweer het dat sy Bester se vrou is. Sy het ŉ beëdigde verklaring van haar pa – Sekeleni – ingedien as bewys van die lobola-onderhandelinge tussen hom en Bester. Magudumana het in ŉ beëdigde verklaring gesê haar pa en ŉ assistent het tien dae ná Bester se oënskynlike dood die liggaam by ŉ lykshuis in Soweto afgehaal. Maroela Media het vroeër berig dat Matsoara Saterdag by sy huis in Bloemfontein in hegtenis geneem is en Sekeleni die vorige dag by sy huis in Port Edward in KwaZulu-Natal. Bester, sy vriendin Magudumana en ŉ ongeïdentifiseerde Mosambiekse burger is reeds Vrydagaand in Tanzanië vasgetrek. ŉ Afvaardiging wat deur die polisie se adjunk- nasionale kommissaris, lt.genl. Tebello Mosikili, gelei word, het intussen in Arusha in Tanzanië aangekom om die uitleweringsproses met die land se amptenare te bespreek.